Os Estatos Unitos estan consideratos como un país  de megadiversidat ecolochica: arredol de 17.000 especies de plantas vasculars se pueden trobar en os estatos continentals y Alaska, y más de 1.800 especies de flors se troban en Hawaii, estando bien poquetas d'istas las que se troban amás en o continent.[8] Bi ha en os Estatos Unitos más de 400 especies de mamifers, 750 d'aus, y 500 de reptils y anfibios.[9] Bellas 91.000 especies d'insectos han estato rechistratas.[10] O Endangered Species Act de 1973 ye una lei que proteche as especies menazatas u en periglo d'extinción y os suyos habitats, que estan cusiratos por o  Servicio de Pescata y Vida Salvache. Bi ha cinquanta y ueito parques nacionals y cientos d'atros parques administratos federalment, selvas y arias naturals.[11] En conchunto lo gubierno poseye un 28,8% d'a superficie d'o país.[12] A mayoría d'istas arias baixo control d'o Gubierno federal son logatas a interpresas que expleitan os recursos de gas natural u petrolio, a minería, a industria fustera u a ganadería. Un 2,4% s'emplega ta usos melitars.[12]